**Експерт УН предлаже хитне кораке да КОВИД-19 не паралише правосудне системе**

ЖЕНЕВА (22. април 2020) ­­– Мере забране кретања услед пандемије КОВИД-19 представљају посебну претњу и изазов за независно судство, изјавио је данас специјални известилац за независност судија и адвоката Дијего Гарсија-Сајан. Он је објавио [седам кључних смерница](https://www.ohchr.org/EN/NewsEvents/Pages/DisplayNews.aspx?NewsID=25810&LangID=E) помоћу којих треба обезбедити да судије/суткиње, запослени/е у правосуђу, тужиоци/тељке и адвокати/це одрже функционисање правосудних система.

„Криза коју доноси КОВИД-19 се већ веома неповољно одражава на право друштава да имају оперативан и независан правосудни систем. У том смислу, немогућност приступа правди у независном систему отвара врата злоупотребама и носи ризик од некажњавања,“ додао је.

Експерт је констатовао да у време када здравствена криза подрива економску и социјалну стабилност и рецесија се појављује на хоризонту, може доћи до пораста ризика од насиља и криминала. „Потребно је неодложно рационализоцати рад правосудних служби како би се приоритет дао најважнијим предметима, а поступке за лакша кривична дела, грађанске или привредне поступке треба оставити за касније.“

Гарсија-Сајан је рекао и да се повећани ризик од инфекције коронавирусом у претрпаним затворима може смањити ако се одређивање притвора сведе на минимум и ако се размотри могућност отпуста политичких затвореника/ца, осуђеника/ца за лакша кривична дела и оних који су одслужили највећи део своје казне.

„Судијама/суткињама судова на свим нивоима, јавним тужиоцима/тељкама и њиховим запосленима треба посветити посебну пажњу у програмима тестирања на КОВИД-19, с обзиром на то да морају да учествују у суђењима и контактирају са адвокатима/цама, као и са различитим органима и групама,“ истакао је експерт.

„Неопходне су иновације и рад преко интернета, што посебно важи за судове и судије/суткиње које се баве људским правима или све озбиљнијим стањем несигурности које се предвиђа. Забране кретања и 'физичко дистанцирање’ не треба да спрече правосудни систем да поштује процесне гаранције,“ закључио је специјални известилац.

КРАЈ

***Дијего Гарсија-Сајан*** *ступио је на функцију* [*специјалног известиоца УН за независност судија и адвоката*](http://www.ohchr.org/EN/Issues/Judiciary/Pages/IDPIndex.aspx) *у децембру 2016. Био је судија Међуамеричког суда за људска права у два узастопна мандата. За време свог мандата, изабран је за потпредседника Суда (2008-2009) и председника суда у два узастопна мандата (2009-2013). Има дугогодишње искуство у раду на питањима људских права у различитим својствима, укључујући рад за Уједињене нације и Организацију америчких држава.*

*Специјални известиоци/тељке су саставни део система познатог под називом „*[*специјалне процедуре*](http://www.ohchr.org/EN/HRBodies/SP/Pages/Welcomepage.aspx) *Савета за људска права“. Специјалне процедуре представљају највећу базу независних експерата/киња у систему УН за заштиту људских права, а то је заједнички назив за независне механизме Савета за сагледавање и праћење стања, који се баве било стањем у појединим државама, било тематским питањима присутним широм света. Експерти/киње у оквиру специјалних процедура раде добровољно, нису службеници/це УН и не примају плату за свој рад. Независни су од свих влада и организација и обављају функцију у личном својству.*

*Контакт-особа за више информација и захтеве медија: Стефано Сенси,* [*ssensi@ohchr.org*](mailto:ssensi@ohchr.org)

*Контакт-особа за упите медија у вези са другим независним експертима/кињама УН: Сабијер Селаја (+ 41 22 917 9445 /* [*xcelaya@ohchr.org*](mailto:xcelaya@ohchr.org)*)*

*Пратите вести о независним експертима/кињама УН за људска права на Твитеру @UN\_SPExperts.*

*Забринути сте за свет у ком живимо?*

***Онда се данас ЗАУЗМИТЕ за нечија права.***

*#Standup4humanrights*

*и посетите веб-страницу* [*http://www.standup4humanrights.org*](http://www.standup4humanrights.org/)